Vitals Global Healthcare, responsabbli mit-tmexxija tal-proġett bejn il-gvern u l-privat fil-qasam tas-saħħa b'investiment ta' iktar minn mitejn miljun ewro, saħħet it-tim ta' tmexxija tagħha b'ħatriet ġodda. Armin Ernst, espert mediku mħarreġ Harva rd, se jkun il-Kap Eżekuttiv. Ernst kiteb seba' kotba u iktar minn mitejn manuskritt marbuta mal-qasam tal-kura medika u qabel ingħaqad ma' Vitals Global Health Care kellu karigi importanti f'ċentri mediċi u sptarijiet kbar, fosthom fl-Istati Uniti. Eric Buehrens ingħaqad mat-tim tat-tmexxija bħala kap tal-operazzjonijiet. Dan ukoll ilu fis-settur diversi snin u ħadem ukoll fl-iskola medika ta' Harvard, fost diversi postijiet oħra. Mark Lisher, accountant b'esperjenza ta' 25 sena li ħadem fis-servizz Ingliż tas-saħħa pubblika, inħatar uffiċjal ewlieni għall-finanzi. It-tobba Nadine Delicata u Stephen Zammit se jżommu posthom fit-tmexxija tal-isptar ġenerali ta' Għawdex u Karin Grech. Bid-differenza li issa se jkunu qed imexxu sptarijiet mibdula bil-proġetti li se jkunu qed isiru f'dawn iż-żewġ sptarijiet. Ma' dawn tħabbru wkoll numru ta' ħatriet oħra lkoll ta' nies b'esperjenza fl-oqsma tagħhom. Meta kkummenta dwar dawn il-ħatriet il-Kap Eżekuttiv Ernst qal: "L-għan tagħna hu li nwasslu kura tas-saħħa ta' kwalità lill-komunità f'Malta u f'Għawdex b'eċċellenza, kompassjoni u kompetenza. Ma nemmnux fl-istess pjan għal kulħadd, imma nemmnu li l-kura tas-saħħa għandha tkun personali, innovattiva u ffukata fuq il-pazjenti. Kunfidenti li mat-tim tiegħi, nistgħu nwettqu viżjoni għal Malta u Għawdex," qal Ernst. Tenna li l-industrija medika Maltija hija ffortunata li għandha professjonisti ddedikati. "Iffortunati li huma parti mit-tim tagħna," qal Ernst li ddikjara li l-pazjenti se jkunu qed jirċievu l-ogħla livell ta' kura. Dan l-investiment bla preċedent qed jibqa' sors ta' kontroversja, bl-Oppożizzjoni, li wieħed mid-deputati tagħha telaq biex imexxi wieħed mid-dipartimenti fi ħdan l-isptarijiet il-ġodda, qed tibqa' topponih. Fl-aħħar minn sensiela ta' talbiet trid li l-Kumitat Parlamentari dwar is-saħħa jiddiskuti l-kuntratti. Xi ħaġa li ntlaqgħet mill-Gvern bil-Ministru għas-Saħħa Chris Fearne jgħid li dan se jsir fil-ġimgħat li ġejjin. Jgħinu fil-kampanja tal-Oppożizzjoni hemm l-Unjin Medika Maltija (MAM) u l-Unjin Ħaddiema Magħqudin (UĦM) li f'ittra bil-lingwaġġ li joħroġ mid-Dar Ċentrali tal-Partit Nazzjonalista talbu li l-kuntratt ikun diskuss fil-Kumitat għall-Kontijiet Pubbliċi u baqgħu jheddu li ma jiffirmawx ftehim kollettiv għall-ħaddiema tagħhom fl-isptarijiet involuti. Ftehim dwar it-triq 'il quddiem diġà ntlaħaq mal-Unjin tal-Infermiera u l-Qwiebel (MUMN) u mal-General Workers Union (GWU).